Hudák, Vazil, minister hospodárstva SR (2015-06-18):
Tak predovšetkým sa chcem ospravedlniť za to, že vlastne kvôli mne musíte takto dlho tu sedieť. (Reakcie z pléna.) No je to kvôli zákonu alebo teda kvôli čomukoľvek. (S úsmevom povedané.) V každom prípade chcem aj poďakovať za mnohé podnetné nápady a názory, ktoré tu padli. Pretože vďaka poslancovi Kolesíkovi mnohé boli zodpovedané, takže sa vyjadrím len k niektorým z nich. A ja to cítim z mnohých týchto vystúpení, že naozaj sú motivované záujmom o Slovensko a o to, aby sa proste rozvíjala ekonomika, aby sa hlavne rozvíjal domáci priemysel. Ja naozaj, a to som už párkrát povedal aj v médiách, vidím zahraničné investície ako skôr tú čerešničku na torte, ale musíme hlavne budovať ten slovenský priemysel a, samozrejme, aj tie strategické parky, ktoré by mali prilákať tých veľkých investorov, by mali slúžiť hlavne na to, aby na seba nabalili slovenských dodávateľov, slovenský priemysel a aby sme hlavne rozvíjali malé, stredné podniky, ktoré pod tým sa budú rozvíjať. Takže tu sa plne zhodneme a, samozrejme, chcem potom ako minister hospodárstva pôsobiť v tomto smere. Možno k tým konkrétnym veciam, čo sa týka obmedzenia alebo neobmedzenia len na priemyselnú výrobu, resp. že tam mali byť služby, veda, výskum. My sme koncipovali tú novelu tak, aby bola čo najširšia práve kvôli tomu, že nevieme, do ktorej oblasti ten veľký investor môže prísť. Takže snažili sme sa to neobmedzovať, aby sme potom zase nemuseli niečo novelizovať, lebo príde nejaký investor práve do oblasti, dajme tomu, služieb a neviem kto. A potom to budeme musieť zase novelizovať, aby sme to rozšírili. Takže ideme skôr tým širším rozsahom. Čo sa týka celého aspektu vyvlastňovania a toho, čo hovoril pán poslanec Hlina, nejakého možného zneužitia tejto novely, len chcem zdôrazniť a vysvetliť, že naozaj na to, aby vôbec mohol nastať proces toho sceľovania, vykupovania a úplne až na konci, ako povedal pán poslanec Kolesík, možného aj vyvlastňovania, ale to už je naozaj posledný bod, ak sa nevyužijú všetky tieto iné možnosti, aby toto mohlo začať, je potrebné a nevyhnutné, aby najprv bolo vydané tzv. osvedčenie o významnej investícii. To znamená, tu musí prísť investícia, ktorá má tie charakteristiky, ktoré už sú definované v zákone, to znamená nad 100 mil. eur, vytvorenie nad 300 nových pracovných síl a tak ďalej. Toto osvedčenie vydáva ministerstvo hospodárstva na základe rozhodnutia vlády. Až potom sa môže spustiť celý proces toho sceľovania, vykupovania a tak ďalej. Takže nemôže tu byť ten reverzný proces, že najprv to scelíme a tak ďalej a potom budeme sa dívať, či tu nejaký investor je alebo nie je. Pán Fecko, pani poslankyňa Mezenská, pán Kuffa, plne súhlasím s tým, čo tu bolo povedané. Tá hrozba reštitučných nárokov, naozaj to je tak nejako zle formulované, lebo, samozrejme, reštitúcie a reštitučné nároky sú legitímne nároky ľudí, ktorí trpeli za niečo, čo sa stalo v minulosti. A tu vôbec nie je snahou nejako toto spochybňovať. Je to skôr tak nejako formulované, možno aj hlúpo, ale proste to je to z hľadiska toho investora, že by to mohlo zneistiť toho investora tým, že môže byť nejaké riziko v tej reštitúcii. Ale na to sa ešte pozrieme, či by sa to dalo tak upraviť, aby to bolo v poriadku. Súhlasím s tým, čo povedal pán poslanec Kuffa, že naozaj tá definícia, ako sú tie pozemky definované, lebo nám ide len o to, aby to bol ucelený pozemok, možnože nie je úplne jasná právne a že naozaj by to mohli byť vlastne povytrhované pozemky v rámci celého Slovenska v rôznych katastroch. Takže my sa na to pozrieme ešte legislatívne a prípadne v tých ďalších čítaniach by sme to opravili tak, aby to bolo úplne jasné. No a, samozrejme, by som bol veľmi šťastný, keby takým strategickým investorom bol slovenský investor. To by bolo úplne perfektné, ja by som tak bol najšťastnejší minister hospodárstva, keby taká obrovská investícia prišla od slovenského investora. Verím, že aj toto sa podarí. Takže by som týmto skončil toto moje vystúpenie a ešte raz by som chcel poďakovať za to, že ste sa takto aktívne zapojili do diskusie. A beriem to ako motiváciu do ďalšej činnosti. Takže ďakujem vám a prajem pekný večer.